**Módszertani segédlet**

**R01 jelű adatszolgáltatás - Tőkebefektetésben érintett adatszolgáltatók**

**végső befektetőjének és nem-rezidens partnereinek törzsadatai**

Tartalom

[I. Partnerek, amelyek esetén az R01 jelű adatszolgáltatást ki kell tölteni 2](#_Toc53137919)

[II. Beküldés gyakorisága 2](#_Toc53137920)

[III. Tárgyidőszak 2](#_Toc53137921)

[IV. A sorok kitöltésére vonatkozó részletes tudnivalók 3](#_Toc53137922)

[V. Módosítás, megszűnés, újra beküldés sorok kitöltése (14-15-16. sorok): 5](#_Toc53137923)

1. Partnerek, amelyek esetén az R01 jelű adatszolgáltatást ki kell tölteni:

* Az adatszolgáltató rezidens vagy nem-rezidens **végső befektetőjéről** és **azon nem-rezidens partnerek tekintetében** kell R01 jelű adatszolgáltatást teljesíteni, **amelyek szerepelnek az R02/R03/R12/R13, illetve az R29 jelű adatszolgáltatásokban** (egyébként a rendszer nem fogadja be a jelzett adatszolgáltatásokat).
* A vállalatcsoportnak[[1]](#footnote-1) **az adatszolgáltatóban szavazati joggal közvetlenül rendelkező külföldi tagjairól,** továbbá a vállalatcsoport azon külföldi tagjairól, amelyekben **az adatszolgáltató közvetlenül szavazati joggal rendelkezik és a rezidens vagy nem-rezidens végső befektetőről**[[2]](#footnote-2) **már akkor meg kell adni a törzsadatokat, amikor első alkalommal teljesíti az R02/R03/R12/R13 jelű adatszolgáltatások valamelyikét** függetlenül attól, hogy van-e velük kapcsolatban a jelzett adatszolgáltatásokban jelentendő adat.
* Amennyiben a vállalkozás valamely **külföldi vállalat fióktelepeként/telephelyeként működik Magyarországon**, akkor a fióktelep/telephely külföldi közvetlentőke-befektetőjének a működéshez szükséges eszközöket rendelkezésre bocsátó head-office minősül, külföldről kapott tőke pedig a működéshez rendelkezésre bocsátott eszközök értéke.
* **A külföldi kereskedelmi képviseleteket nem kell jelenteni!**

1. Beküldés gyakorisága

* Az R01 jelű adatszolgáltatás **eseti**, azaz első alkalommal az R02/R03/R12/R13 jelentési kötelezettség keletkezésekor, ezt követően csak valamely adat – például a partner neve – módosulásakor kell teljesíteni. Amennyiben egy **új partnerről** ad be R01-t, ne küldje be azzal együtt az összes – eddig már beküldött – külföldi partnerre az R01-t, mert a rendszer hibát fog jelezni. Új külföldi partnert csak akkor jelentsen, ha valóban új entitásról van szó. Amennyiben csak a külföldi partner **neve, címe változott,** akkor a **régi partner** jellemzőit módosítsa.
* Több R01-es adatszolgáltatás egymás után a STEFI rendszerbe történő beküldése esetén ellenőrizni kell, hogy a START-jelentésnaplóban érvényes legyen a jelentés státusza, a START-hibanapló pedig üres legyen. Ekkor legalább **10 perc várakozás után** tölthető fel a következő R01-es adatszolgáltatás (ellenkező esetben nem kerül át az MNB regiszterébe a partner és nem tud rá hivatkozni a többi adatszolgáltatás).

1. Tárgyidőszak

* Az R01 jelű adatszolgáltatás **eseti jellegű, vonatkozási ideje egy konkrét naptári nap.**
* **Ezen adatgyűjtés esetén a tárgyidőszak 2013.01.01 vagy ennél későbbi dátum lehet.** Amennyiben korábbi időszakra szeretne partnert jelenteni, vagy már lejelentett partner valamely jellemzőjét módosítani, akkor a 2012-ben érvényes R01 adatgyűjtés formátumban küldje be azt. (<http://fma.mnb.hu/Root/Dokumentumtar/FMA/kezdooldal/elearning_2009/mnbhu_minta_fajlok_txt/2012/r01_mintafajl_2012.xls>)
* **Új partner esetén:**
  + Az **R02, R03, R29 jelentéshez kapcsolódó R01 adatszolgáltatás** tárgyidőszakaként annak a hónapnak **a 01. napját kell** megadni, amikortól az adott adatszolgáltatásban jelentett vagy módosított partner adatok érvényesek.
  + **Az R12, R13 jelentéshez kapcsolódó R01 adatszolgáltatás** esetén tárgyidőszaknak azon **negyedév első napját kell megadni**, amikortól az adott adatszolgáltatásban jelentett vagy módosított partner adatok érvényesek. Ha az adatszolgáltató **alakulási dátuma** későbbi, mint a fenti módon meghatározott tárgyidőszak, akkor a tárgyidőszaknak az alakulás dátumát kell feltüntetni. **R29 jelentéshez kapcsolódó R01 adatszolgáltatás esetén** pedig tárgyidőszaknak azon **év első napját kell megadni**, amikortól az adott adatszolgáltatásban jelentett vagy módosított partner adatok érvényesek. Ha az adatszolgáltató **alakulási dátuma** későbbi, mint a fenti módon meghatározott tárgyidőszak, akkor a tárgyidőszaknak az alakulás dátumát kell feltüntetni.
* **Meglévő partner adatainak módosulása esetén:**
  + Az adat módosulásának időpontja **a partnerkapcsolat jellege és a végső befektető kivételével a változás napja, mint tárgyidőszak.**
  + **Partnerkapcsolat jellege esetén:**
* **Tulajdonos váltáskor** **a kikerülő anyavállalat** partnerkapcsolatát a **tárgyidőszakot** (havi jelentő esetén, hónap, negyedéves jelentők esetén negyedév, éves jelentők esetén év) **követő időszak első napjával**, míg **a bekerülő anyavállalatnál a tárgyidőszak első napjával kell megváltoztatni**. Ez azt jelenti, hogy a változás időszakában mind a kikerülő, mind a bekerülő anyavállalat partnerkapcsolata A.
* A **többi esetben** a tárgyidőszak első napja.
  + **Végső befektető változás esetén** bekerülő végső befektetőt a tárgyidőszak (havi jelentő esetén, hónap, negyedéves jelentők esetén negyedév, éves jelentők esetén év) első napjával kell végső befektetőnek (kód=1) megjelölni, míg a kikerülő végső befektetőnél a tárgyidőszakot megelőző időszak utolsó napjával kell a kódot 0-ra változtatni. Egy időpontban csak egy végső befektetője lehet egy cégnek. A partnerkapcsolat jellegét is ennek megfelelően kell változtatni.

Módosítás esetén az ugyanolyan tárgyidőszakú előző R01 érvénytelen státuszúvá fog válni, amely nem okoz gondot, ha az előző R01 feltöltése és START-jelentésnaplóban érvényes és hibátlan státuszúvá válása óta több mint 10 perc telt el (ld. II. pont).

* **Meglévő partner megszüntetése/cégcsoportból történő kikerülése esetén:**

Tárgyidőszaknak a megszűnés/cégcsoportból történő kikerülést követő tárgyidőszak (havi jelentő esetén, hónap, negyedéves jelentők esetén negyedév, éves jelentők esetén év) első napját kell tekinteni.

1. A sorok kitöltésére vonatkozó részletes tudnivalók

A TÖRZS táblában a szürke mezőket nem kell kitölteni.

**A tábla egyes sorainak tartalma:**

**02. sor: Partnerazonosító-kód**

* + Az adatszolgáltató által tetszőlegesen meghatározott, legfeljebb 10 karakterből álló, alfanumerikus kód a rezidens végső befektető kivételével. Ha a rezidens végső befektető szervezet, akkor a 8 számjegyű törzsszámot kell alkalmazni, míg magánszemély esetén a 00000004 kódot.
  + Egy partnerhez kizárólag egy partnerazonosító-kód rendelhető, és a tőkebefektetésről teljesítendő valamennyi adatszolgáltatásban (R02, R03, R12, R13, R29 adatszolgáltatás) ez alkalmazandó.

**03. sor: A partner/végső befektető neve**

A cégiratokkal egyező teljes cégnév.

**04. sor: A partner országának ISO kódja**

**Külföldi vállalkozás esetén** a székhely, **magánszemély esetén** az állandó lakcím szerinti ország ISO-kódja, **rezidens végső befektető** **esetén** HU. A választható kódok listája a Rendelet 3. sz. mellékletében található.

**06. sor: A partnerkapcsolat jellege**

Választható kódok:

**A =** A partner **külföldi közvetlentőke-befektető**, azaz az adatszolgáltató társaságban 10%-ot elérő vagy meghaladó közvetlen szavazati joggal rendelkező nem-rezidens befektető (természetes személy, jogi személy vagy jogi személyiséggel nem rendelkező szervezet). Magyarországi fióktelep/telephely esetén a külföldi head-office-t "A" kóddal kell jelenteni!

**L =** A partner külföldi **közvetlentőke-befektetés**, azaz olyan nem-rezidens vállalat, amelyben az adatszolgáltató 10%-ot elérő vagy meghaladó közvetlen szavazati joggal rendelkezik.

**AL** = A partner **egyidejűleg** külföldi közvetlentőke-befektető és külföldi közvetlentőke-befektetés is (lásd az A és L kódoknál leírtakat).

**F =** A partner az adatszolgáltató által **külföldön létrehozott** **fióktelep/telephely**. (A külföldi kereskedelmi képviseleteket nem kell jelenteni.)

**EA=** **Külföldi közvetett befektető**: olyan nem-rezidens vállalat, amely közvetve ellenőrzéssel (itt az ellenőrzés azt jelenti, hogy a részesedés tulajdonjoga a szavazati jog több mint 50%-át biztosítja) rendelkezik a vállalatban.

**EL=** **Külföldi közvetett befektetés**: olyan nem-rezidens vállalat, amelyben közvetve ellenőrzéssel (itt az ellenőrzés azt jelenti, hogy a részesedés tulajdonjoga a szavazati jog több mint 50%-át biztosítja) vagy befolyással (itt a befolyás azt jelenti, hogy a részesedés tulajdonjoga a szavazati jognak legalább a 10%-át, de legfeljebb 50%-át biztosítja) rendelkezik az adatszolgáltató.

**ET=** **Társvállalat:** az a vállalat, amely ugyanazon közvetlen vagy közvetett befektető vállalat ellenőrzése (itt az ellenőrzés azt jelenti, hogy a részesedés tulajdonjoga a szavazati jog több mint 50%-át biztosítja) vagy befolyása (itt a befolyás azt jelenti, hogy a részesedés tulajdonjoga a szavazati jognak legalább a 10%-át, de legfeljebb 50%-át biztosítja) alatt van, de egyik társvállalat sem gyakorol ellenőrzést az adatszolgáltató felett, illetve az adatszolgáltató sem gyakorol ellenőrzést a társvállalat felett.

**V=** **Rezidens végső befektető**

**07. sor: A partner végső befektető-e?**

Választható kódok:

**1 = Igen.** **A partner végső befektető**, azaz a vállalatcsoport tulajdonosi láncai csúcsán lévő befektető, aki fölött más befektető nem gyakorol tulajdonosi ellenőrzést. A végső befektető lehet rezidens és nem-rezidens is.

(Végső befektető csak a 06. sor szerint „A”, „AL”, „EA” vagy”V” jellegű partnerkapcsolatban álló fél lehet.)

**0 = Nem**

**08. sor: Amennyiben a partner külföldi közvetlentőke-befektetés vagy közvetett befektetés, vagy társvállalat „L”, „AL”, „EL”, „ET” a külföldi vállalatban való tulajdonosi jogokat értékpapír (pl.: részvény) testesíti-e meg?**

Választható kódok:

**1 =** **Igen.** A partner részvénytársasági vagy egyéb olyan társasági formában működik, amelyben való tulajdonosi jogokat az adott ország jogszabályai szerint értékpapír testesíti meg.

**0 =** **Nem**

**10-11. sor: Fő gazdasági tevékenység 2008-tól hatályos új szakágazati kódja és megnevezése (NACE REV.2./TEÁOR)**

A táblában a 10-11. sort kötelező kitölteni, ha a 06. sorban ’L’, ’AL’, ’F’ vagy ’EL’, ’ET’ kódot adtak meg.

**12-13. sor: Fő gazdasági tevékenység 2025-től hatályos új szakágazati kódja és megnevezése (NACE Rev. 2.1/TEÁOR 2025)**

2025. január 1-től a 2008-as fő gazdasági tevékenység (11. sor) megadása mellett, a 2025-től hatályos fő gazdasági tevékenységet is megkell adni. A táblában a 12-13. sort kötelező kitölteni, ha a 06. sorban ’L’, ’AL’, ’F’ vagy ’EL’, ’ET’ kódot adtak meg.

**16. sor: A partnere tekintetében első alkalommal teljesít R01 jelű adatszolgáltatást?**

Választható kódok:

**1 =** **Igen**. Az adatszolgáltató az adott partner tekintetében első alkalommal teljesít R01 jelű adatszolgáltatást.

**0 = Nem.** Az adatszolgáltató az adott partner tekintetében korábban már teljesített R01 jelű adatszolgáltatást, jelen adatszolgáltatásban változást jelent.

**17. sor: A partner TÖRZS táblában közölt adatai tekintetében történt változás?**

Választható kódok:

**1 = Igen.**

**0 = Nem.**

**18. sor: A partner megszűnt vagy kikerült a vállalatcsoportból vagy a státusza nem-rezidensről rezidensre változott?**

Választható kódok:

**1 =** **Igen**.

**0 = Nem.**

1. Módosítás, megszűnés, újra beküldés sorok kitöltése (16-17-18. sorok):

## Alapesetben, ha első alkalommal ad egy partnerről törzsadatokat, a 16-17-18. sorok értéke 1-0-0.

* **Ha a TORZS táblában jelentett valamely adatot szeretnénk módosítani**, akkor a módosítás időpontjára (lásd III. fejezet), mint tárgyidőszakra (ha eleve rossz adatot adtunk meg, akkor az első beküldés vonatkozási időpontjára) kell küldeni a jelentést úgy, hogy a 16-17-18. sorok értéke 0-1-0 legyen.
* **Ha megszűnt a partner vagy kikerült a cégcsoportból**, akkor a III. fejezetben meghatározott megszűnés/kikerülés időpontjára, mint tárgyidőszakra kell küldeni az adatszolgáltatást úgy, hogy a 16-17-18. sorok értéke 0-0-1 legyen.
* **Ha rossz vonatkozási időpontra jelentettük le első alkalommal a partnert**, akkor első lépésben meg kell szüntetni az eredeti tárgyidőszakra (16-17-18. sorok: 0-0-1), majd legalább tíz perc elteltével az új tárgyidőszakra kell beküldeni a jelentést (16-17-18. sorok: 1-0-0).

Példák:

Példa1 – a vállalatcsoport meghatározásra



Példa2 - a 06. és a 07. sorának kitöltésére



A fenti ábra alapján a partnerkapcsolat jellege az adatszolgáltató R01 adatszolgáltatás 06. sorában:

Partnerkapcsolat jellege A: C; D vállalat

Partnerkapcsolat jellege L: G vállalat

Partnerkapcsolat jellege EA: A, B vállalat

Partnerkapcsolat jellege EL: I, K**,** J vállalat

Partnerkapcsolat jellege ET: F, E, M vállalat

R01 adatszolgáltatás 07. sorának kitöltése az ábra alapján:

A partner végső befektető-e? (igen=1 nem=0)

A válasz csak akkor lehet igen, ha a 06. sorban A, AL, EA vagy V választ adtak. A mezőt az A, B, C, és D vállalat esetén kell kitölteni. A mező értéke A vállalat esetén 1 (végső befektető), a B, C, D vállalat esetén 0.

Példa3 - a végső befektető meghatározására

A végső befektető Y, országa B

A végső befektető Y, országa HU

1. **Vállalatcsoport:** a vállalatok olyan csoportja, amely a közvetlentőke-befektetések elszámolása szempontjából tartalmazza a közvetlentőke-befektetőket és -befektetéseket, továbbá azon vállalatokat, amelyek közvetlen vagy közvetett módon ugyanazon - végső - befektető ellenőrzése, illetve befolyása alatt állnak (ellenőrzés alatt azt kell érteni, hogy a részesedés tulajdonjoga a szavazati jog több mint 50%-át biztosítja, befolyásnak pedig az minősül, ha a részesedés tulajdonjoga a szavazati jognak legalább a 10%-át, de legfeljebb 50%-át biztosítja). [↑](#footnote-ref-1)
2. **Végső befektető:** a vállalatcsoport többségi tulajdonosi lánca csúcsán lévő befektető, amely fölött más befektető nem gyakorol ellenőrzést. Vagyis az adott hazai vállalkozásban közvetve (más szervezeten keresztül) vagy közvetlenül 50% feletti vagy ennél kisebb, de a vállalkozás stratégiai irányításához kizárólagos jogosultságokat biztosító szavazati joggal rendelkezik, és nincs további 50% feletti vagy ennél kisebb, de a vállalkozás stratégiai irányításához kizárólagos jogosultságokat biztosító szavazati joggal rendelkező tulajdonosa. Végső befektető lehet rezidens vagy nem rezidens; magánszemély vagy vállalat/intézmény; közvetlentőke-befektető vagy közvetett anyavállalat. [↑](#footnote-ref-2)